Komisijos reglamentas (EB) Nr. 852/2003
2003 m. gegužės 16 d.
iš dalies pakeičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2345/2003 [2], ypač į jo 29 straipsnio 2 dalį,
kadangi:
(1) Pagal Reglamento (EB) Nr. 1254/1999 29 straipsnį eksportuojant iš Bendrijos produktus, išvardytos to reglamento 1 straipsnio 1 dalies a ir b punktuose, gali būti reikalaujama pateikti eksporto licenciją.
(2) Derybomis dėl papildomų nuolaidų, kurios vyksta pagal Europos susitarimus tarp Europos bendrijos ir Vidurio ir Rytų Europos asocijuotų šalių, siekiama visų pirma liberalizuoti prekybą produktais, kuriuos apima bendras galvijienos rinkos organizavimas.
(3) Siekiant pasinaudoti šiomis nuolaidomis, minėtose derybose buvo susitarta, kad galvijienos produktai, kuriems taikomi kai kurie iš šių susitarimų ir kurie iš Bendrijos eksportuojami į tas šalis, turi būti lydimi patvirtintos eksporto licencijos kopijos, patvirtintos žodžiais "be grąžinamosios išmokos". Todėl turėtų būti numatyta, kad valstybės narės, atitinkamoms šalims paprašius, supaprastinta tvarka išduotų eksporto licencijas Reglamento (EB) Nr. 1254/1999 reglamentuojamiems produktams, kuriems tuo metu licencijos netaikomos ir kurie skirti eksportui į Vidurio ir Rytų Europos asocijuotas šalis.
(4) Pirmiau minėtų licencijų tikslas yra paprasčiausiai patvirtinti, kad už eksportuojamus produktus nebuvo mokėta eksporto grąžinamųjų išmokų, todėl tokių licencijų išdavimui netaikoma Reglamento (EB) Nr. 1254/1999 29 straipsnio 1 dalies ketvirtoji pastraipa, pagal kurią išduodant eksporto licenciją reikalaujama pateikti užstatą, garantuojantį, kad produktai bus išvežti iki licencijos galiojimo laiko pabaigos. Siekiant aiškumo turėtų būti aiškiai nurodyta, kad 2000 m. birželio 9 d. Komisijos Reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [3] su paskutiniais pakeitimais, padarytais Reglamentu (EB) Nr. 325/2003 [4], 15 straipsnio 2 dalis netaikoma.
(5) Dėl to reikėtų atitinkamai pakeisti Komisijos reglamentą (EB) Nr. 1445/95 [5] su paskutiniais pakeitimais, padarytais Reglamentu (EB) Nr. 118/2003 [6].
(6) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamente (EB) Nr. 1445/95 įterpiamas 7a straipsnis:
"7a straipsnis
1. Atitinkamai šaliai pareikalavus valstybės narės nedelsdamos išduoda eksporto licencijas produktams, klasifikuojamiems KN kodais 02061091, 02061099, 02062100, 02062200, 02062999, 02109959 ir ex15020090, kurie skirti eksportui į Vidurio ir Rytų Europos asocijuotas šalis.
2. Tokios licencijos galioja 60 dienų ir jos 20 langelyje įrašyta "be grąžinamųjų išmokų".
3. Nepaisant 8 straipsnio 3 dalies, šių licencijų 16 langelyje pateikiamas aštuonių skaitmenų KN kodas.
4. 9 ir 13 straipsniai netaikomi licencijoms, kurios išduodamos pagal šį straipsnį.
5. Reglamento (EB) Nr. 1291/2000 15 straipsnio 2 dalis netaikoma licencijoms, kurios minimos 1 dalyje."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gegužės 16 d.